पौडी खेलाडी टोकियोतर्फ
आसन्न ग्रीष्मकालीन ओलम्पिकका लागि पौडीका खेलाडी र अफिसियल जापानको टोकियो गएका छन् । ओलम्पिकमा नेपालबाट पुरुषतर्फ एलेक्स शाह र महिलातर्फ गौरिका सिंहले पौडीमा प्रतिस्पर्धा गर्नेछन् । प्रशिक्षक शंकर कार्की टिमसँगै छन् ।
काठमाडौँ — आसन्न ग्रीष्मकालीन ओलम्पिकका लागि पौडीका खेलाडी र अफिसियल जापानको टोकियो गएका छन् । ओलम्पिकमा नेपालबाट पुरुषतर्फ एलेक्स शाह र महिलातर्फ गौरिका सिंहले पौडीमा प्रतिस्पर्धा गर्नेछन् । प्रशिक्षक शंकर कार्की टिमसँगै छन् ।एलेक्स र प्रशिक्षक कार्की कतार एयरवेजको विमानबाट टोकियो प्रस्थान गरेका छन् भने बेलायतमा रहेकी गौरिका उतैबाट गएकी छन् । मंगलबार जापानमा भेटेर एकसाथ प्रशिक्षण सुरु गर्ने पौडी संघले जनाएको छ ।ओलम्पिक सुरु हुनुअघि नेपाली खेलाडीलाई त्यहाँको वातावरणमा घुलमिल हुन र प्रशिक्षणका लागि पठाइएको पौडी संघका अध्यक्ष अशोक बज्राचार्यले बताए । उनीहरूले तोकोसिमामा प्रशिक्षण गर्नेछन् । एलेक्स र गौरिका दुवैले १ सय मिटर फ्रिस्टाइलमा प्रतिस्पर्धा गर्नेछन् । डेढ वर्षअघि नेपालमै आयोजित १३ औं दक्षिण एसियाली खेलकुदमा कीर्तिमानी चार स्वर्ण जितेकी गौरिका र एलेक्स दुवैले आफ्नो व्यक्तिगत टाइमिङ सुधारसहित राष्ट्रिय कीर्तिमानको लक्ष्य राखेका छन् । यी दुई खेलाडी विश्वव्यापी सहभागिताको कोटाबाट ओलम्पिक खेल्न लागेका हुन् । एथलेटिक्सकी सरस्वती चौधरीले पनि सोही कोटाबाट ओलम्पिक खेल्दैछिन् । जुडोकी सोनिया भट्ट र सुटिङकी कल्पना परियार वाइल्ड कार्डमार्फत छनोट गरिएका हुन् । कोरोना महामारीका कारण एक वर्ष सारिएको टोकियो ओलम्पिक साउन ८ देखि २४ गतेसम्म हुँदै छ । यसअघि नेपाल ओलम्पिक कमिटीका अध्यक्ष जीवनराम श्रेष्ठलगायतले नेपाली पौडी टोलीको बिदाइ गरेका थिए । 